b'\n_START_ARTICLE_\nViinij\xc3\xa4rven rautatieasema\n_START_SECTION_\nHistoria\n_START_PARAGRAPH_\nViinij\xc3\xa4rven asema on risteysasema: Siell\xc3\xa4 rataosan Pieks\xc3\xa4m\xc3\xa4ki\xe2\x80\x93Joensuu kanssa riste\xc3\xa4\xc3\xa4 tavaraliikenteen k\xc3\xa4ytt\xc3\xa4m\xc3\xa4 rataosa Siilinj\xc3\xa4rvi\xe2\x80\x93Viinij\xc3\xa4rvi. Thure Hellstr\xc3\xb6min suunnittelema Viinij\xc3\xa4rven asema on rakennettu jo vuonna 1926 Outokumpuun viev\xc3\xa4n radan rakentamisen yhteydess\xc3\xa4, mutta vasta 1940 Viinij\xc3\xa4rvest\xc3\xa4 tuli risteysasema, kun rautatie Pieks\xc3\xa4m\xc3\xa4elt\xc3\xa4 Varkauden ja Vihtarin kautta Viinij\xc3\xa4rvelle valmistui. Outokumpuun viev\xc3\xa4\xc3\xa4 rataa on sittemmin jatkettu Siilinj\xc3\xa4rvelle. Siilinj\xc3\xa4rvelle on ollut vuosina 1986-1989 y\xc3\xb6junaliikennett\xc3\xa4 ja Outokumpuun on ollut paikallisliikennett\xc3\xa4 1950-luvulle, mutta muuten Viinij\xc3\xa4rven merkitys henkil\xc3\xb6liikenteen risteyasemana on j\xc3\xa4\xc3\xa4nyt v\xc3\xa4h\xc3\xa4iseksi._NEWLINE_Viinij\xc3\xa4rvell\xc3\xa4 on ollut my\xc3\xb6s kolmioraide, mutta se tuli liikenteen v\xc3\xa4henemisen my\xc3\xb6t\xc3\xa4 tarpeettomaksi ja purettiin 1986._NEWLINE_Asema-alueeseen kuuluu asemarakennuksen lis\xc3\xa4ksi tavaramakasiini, asuintaloja, maakellari, viljasiilo, vesitorni sek\xc3\xa4 muita pienempi\xc3\xa4 rakennuksia. Asemarakennukset kuuluvat valtakunnallisesti merkitt\xc3\xa4vien rautatieasema-alueiden luetteloon.  _NEWLINE_Nykyisin Viinij\xc3\xa4rvi toimii junien kohtauspaikkana sek\xc3\xa4 henkil\xc3\xb6liikenteen pys\xc3\xa4hdyspaikkana. Asemalla pys\xc3\xa4htyy kaksi henkil\xc3\xb6junaa molempiin suuntiin. Tavaraliikennett\xc3\xa4 Viinij\xc3\xa4rvelle ei en\xc3\xa4\xc3\xa4 ole, ja seisontaraiteita on purettu 2016. Liikennepaikan liikenteenohjaustoimintoja on ohjattu vuodesta 2003 Pieks\xc3\xa4m\xc3\xa4elt\xc3\xa4, ja itse liikennepaikka on miehitt\xc3\xa4m\xc3\xa4t\xc3\xb6n. Lipunmyynti Viinij\xc3\xa4rvelt\xc3\xa4 loppui kes\xc3\xa4ll\xc3\xa4 2000._NEWLINE_Senaatti-kiinteist\xc3\xb6t myi asemarakennukset 2009 yksityiselle. Ne ovat nyt asuink\xc3\xa4yt\xc3\xb6ss\xc3\xa4.'